## Pravilnik o općim uvjetima koje moraju zadovoljiti ovlašteni mjeriteljski laboratoriji i načinu provedbe postupka ovlašćivanja

### NN 17/1999 (18.2.1999.), Pravilnik o općim uvjetima koje moraju zadovoljiti ovlašteni mjeriteljski laboratoriji i načinu provedbe postupka ovlašćivanja

# DRŽAVNI ZAVOD ZA NORMIZACIJU I MJERITELJSTVO

Na temelju članka 14. Zakona o mjeriteljskoj djelatnosti ("Narodne novine"
br. 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O OPĆIM UVJETIMA KOJE MORAJU ZADOVOLJITI OVLAŠTENI MJERITELJSKI LABORATORIJI I NAČINU PROVEDBE POSTUPKA OVLAŠĆIVANJA**

I. OPĆE ODREDBE

Članak 1.

Ovim se pravilnikom propisuju opći uvjeti koje za dobivanje ovlaštenja
moraju zadovoljiti laboratoriji za provedbu ispitivanja mjerila i umjeravanja
etalona, način provedbe postupka ovlašćivanja i nadzor nad ovlaštenim mjeriteljskim
laboratorijima.

Članak 2.

Opći uvjeti za dobivanje ovlaštenja koje moraju zadovoljiti laboratoriji
za ispitivanje mjerila i umjeravanje etalona određeni su hrvatskom normom
HRN EN 45001 Opći kriteriji za rad ispitnih laboratorija.

Članak 3.

Državni zavod za normizaciju i mjeriteljstvo (u daljnjem tekstu: Zavod)
obavlja poslove nacionalne službe za ovlašćivanje u skladu sa zahtjevima
hrvatske norme HRN EN 45003 Sustavi ovlašćivanja ispitnih laboratorija
i laboratorija za umjeravanje - opći zahtjevi za rad i priznavanje.

Isprave i obrasci Zavoda koji se upotrebljavaju u postupku ovlašćivanja
označeni su posebnim znakom.

Članak 4.

Podaci koji se koriste u postupku ovlašćivanja laboratorija, kao i podaci
koji se koriste tijekom provedbe nadzora nad ovlaštenim mjeriteljskim laboratorijima
za provedbu ispitivanja mjerila i umjeravanja etalona su tajni.

II. NAČIN PROVEDBE POSTUPKA OVLAŠĆIVANJA

Članak 5.

Postupak ovlašćivanja pokreće se na temelju pismenog zahtjeva Zavodu.

Zahtjev mora sadržavati najmanje ove podatke:

1. naziv i sjedište podnositelja zahtjeva, pravni status, djelatnost,
tehničke i kadrovske uvjete

2. područje traženog ovlaštenja

3. priručnik o kakvoći s prilozima koji su njegov sastavni dio

4. izjavu, da je podnositelj zahtjeva:

- upoznat sa postupkom ovlašćivanja

- upoznat sa obvezom plaćanja propisanih naknada za pokriće troškova
u postupku ovlašćivanja

- suglasan sa načinom provedbe postupka ovlašćivanja i propisanim uvjetima
za traženi opseg ovlašćivanja

5. dokaz o plaćenoj naknadi za pokretanje postupka ovlašćivanja.

Članak 6.

Zavod može na zahtjev i trošak podnositelja zahtjeva organizirati prethodni
razgovor odnosno obaviti radnje koje prethode ocjenjivanju (predocjenjivanje)
radi detaljnijeg upoznavanja podnositelja zahtjeva sa tijekom postupka
ovlašćivanja i propisanim uvjetima koje podnositelj mora zadovoljiti za
dobivanje ovlaštenja.

Članak 7.

Po primitku uredno podnijetog zahtjeva ravnatelj Zavoda donosi odluku
o imenovanju vodećeg ocjenitelja, stručnih ocjenitelja i stručnjaka specijalista
iz područja koje pokriva ovlaštenje.

Protiv odluke iz stavka 1. ovog članka podnositelj zahtjeva može podnijeti
prigovor Zavodu u roku od 8 dana od primitka odluke.

Ako je prigovor iz stavka 2. ovog članka osnovan, ravnatelj Zavoda imenuje
novog vodećeg ocjenitelja i ako je potrebno, nove stručne ocjenitelje odnosno
stručnjake specijaliste.

Odluka o imenovanju iz stavka 3. ovog članka je konačna.

Članak 8.

Imenovani ocjenitelji iz članka 7. stavak 1. ovog pravilnika ocjenjuju
zadovoljavanje uvjeta određenih hrvatskom normom HRN EN 45001 iz članka
2. ovog pravilnika i ocjenjuju stručnu osposobljenost podnositelja zahtjeva
za traženo područje ovlaštenja.

O ocjenjivanju o zadovoljavanju uvjeta iz stavka 1. ovog članka ocjenitelji
izrađuju pismene izvještaje iz svog područja ocjenjivanja i dostavljaju
ih vodećem ocjenitelju.

Članak 9.

Izvještaji o ocjenjivanju iz članka 8. stavak 2. ovog pravilnika moraju
sadržavati podatke zadovoljava li podnositelj zahtjeva uvjete iz članka
2. ovog pravilnika.

Članak 10.

Temeljem izvještaja ocjenitelja iz članka 8. stavak 2. ovog pravilnika
vodeći ocjenitelj izrađuje pismeni izvještaj o ocjenjivanju sa prijedlogom
o ovlaštenju za traženo područje.

Izvještaj iz stavka 1. ovog članka vodeći ocjenitelj dostavlja podnositelju
zahtjeva i Zavodu.

Članak 11.

Ako se provedenim postupkom ovlašćivanja utvrdi da podnositelj zahtjeva
zadovoljava propisane uvjete ravnatelj Zavoda po prethodnom mišljenju povjerenstva
Zavoda kojeg čine načelnik odjela Zavoda nadležnog za ovlašćivanje i tri
vanjska stručnjaka iz područja koje pokriva ovlašćivanje, donosi rješenje
o ovlaštenju.

Rješenjem iz stavka 1. ovog članka se utvrđuje osposobljenost podnositelja
zahtjeva za provedbu određenih ispitivanja mjerila i umjeravanja etalona
koji su u rješenju navedeni.

Pored rješenja iz stavka 1. ovog članka ravnatelj Zavoda izdaje i ovlasnicu.

Ravnatelj zavoda donosi rješenje o odbijanju zahtjeva koji nije osnovan.

Protiv rješenja iz stavka 1. i stavka 4. ovog članka nije dopuštena
žalba, već se protiv njega može pokrenuti upravni spor.

Članak 12.

Rješenje o ovlaštenju važi najviše pet godina.

Prije isteka roka iz stavka 1. ovog članka podnositelj zahtjeva podnosi
Zavodu zahtjev za ponovno ovlaštenje.

Članak 13.

Ravnatelj Zavoda će donijeti rješenje o oduzimanju ovlaštenja podnositelju
zahtjeva i prije isteka roka iz članka 12. stavak 1. ovog pravilnika ako
utvrdi da ovlašteni mjeriteljski laboratorij više ne zadovoljava propisane
uvjete.

Članak 14.

Ako ovlašteni mjeriteljski laboratorij podnese Zavodu zahtjev za proširenje
područja ovlaštenja, postupak ocjenjivanja osposobljenosti za traženo proširenje
područja provodi se u cijelosti.

III. NADZOR

Članak 15.

Zavod provodi nadzor nad ovlaštenim mjeriteljskim laboratorijima.

Nadzorom se provjerava zadovoljavanje propisanih uvjeta za obavljanje
poslova za koje je taj laboratorij ovlašten, te se utvrđuje obavljaju li
se ti poslovi stručno i zakonito.

O provedenom nadzoru sastavlja se zapisnik o utvrđenom činjeničnom stanju
i mjerama koje treba poduzeti.

Članak 16.

Ovlašteni mjeriteljski laboratorij za provedbu ispitivanja mjerila i
umjeravanja etalona obvezan je odmah obavijestiti Zavod o svim statusnim
promjenama, o novim ili izmijenjenim postupcima ispitivanja mjerila i umjeravanja
etalona za koje je ovlašten, o promjenama koje se odnose na radne prostorije,
stručno osoblje, ispitnu, mjernu i ostalu opremu, te o svim ostalim promjenama
koje utječu na osposobljenost ovlaštenog mjernog laboratorija za provedbu
ispitivanja mjerila i umjeravanje etalona, na opseg dobivena ovlaštenja
ili na sukladnost s propisanim uvjetima za dobivanje ovlaštenja.

IV. PRIJELAZNE I ZAVRŠNE ODREDBE

Članak 17.

Laboratoriji koji obavljaju ispitivanje mjerila i umjeravanje etalona
prema propisima na snazi, obvezni su ispuniti uvjete propisane ovim pravilnikom
najkasnije do 31. prosinca 2002. godine.

Članak 18.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/99-04/2
Urbroj: 558-03/1-99-1
Zagreb, 4. veljače 1999.

Ravnatelj
**dr. sc. Jakša Topić, dipl. ing.**, v. r.

Pravilnik, NN 17/1999-362